﻿﻿ Szabadidő magazin - A Momentan Társulat bemutatkozik
A Momentan Társulat bemutatkozik
2009. szeptember 7. 20:00 |
Évadnyitó ütközet szeptember 15
A Momentán Társulat tagjai: Boldoghy Borbála, Bódy Gergely, Harsányi Bence, Kiskovács Attila, Molnár Levente, Nemes Takách Kata, Simonyi Balázs, Tóth Barnabás, Várady Zsuzsi zenei vezető: Pirisi László
Mindannyian Földessy Margit "köpönyegéből" és drámastúdiójából bújtunk ki, az évek-évtizedek során vele-mellette fedeztük fel a kreativitást és a játékosságot magunkban.
Akad köztünk magyartanár, drámapedagógus, filmrendező, látványtervező, műsorvezető, dramaturg, fotós is. Életünk hivatalosan és nem hivatalosan is a film, a színház, az irodalom és a zene körül forog.
2000 őszén (már sok éves barátság után) Balázs szervezésében alakult meg a Kex és tea név alatt működő irodalmi körünk, amelynek célja a kortárs magyar irodalom kellemes atmoszférájú felolvasóesteken, keksz- és teadélutánokon való népszerűsítése volt. A Kex és Tea állandó befogadó helyszíne a Marczibányi Téri Művelődési Központ. Mára túl vagyunk az 50. előadáson.
2003-ban úgy döntöttünk, hogy a hosszú évek óta gyakorolt, újból és újból örömet okozó improvizációt nézők számára is élvezhető és izgalmas előadásokká formáljuk. Így tehát Attila, Bence és Levente elmélyült a Magyarországon alig ismert, de Nyugat-Európában és Amerikában rendkívül népszerű és nagy hagyományokkal bíró improvizációs színház tengernyi szakirodalmában. Néhány hónapnyi felkészülés és kísérletezés után (mert bármilyen furcsa, a rögtönzéshez sem árt) első RögvEst előadásunkat 2003. november 11-én tartottuk meg a Spinoza házban. Ezután nem sokkal "hivatalosan" is társulattá alakultunk és felvettük a Momentán nevet. Azóta több mint 250 előadásunk volt Budapesten, országszerte és a határon túl.
2005. októberétől 2008. márciusáig a Momentán című heti műsorral jelentkeztünk az M1-en és M2-n kamaszok problémáira improvizálva.
2005 óta minden nyáron improvizációs táborokat tartunk különböző korosztályoknak. 2008-tól felnőtteknek szánt kommunikációs workshopokkal is kiegészítettük repertoárunkat.
Az improvizációs technikákra illetve az improszínházi és tréneri gyakorlatunkra alapozva 2006 óta tartunk 100%-osan gyakorlati céges tréningeket.